*Likumprojekts*

**Valsts pārvaldes informācijas un komunikācijas tehnoloģiju likums**

1. **pants. Likuma mērķis** 
   1. Likuma mērķis ir informācijas un komunikācijas tehnoloģiju racionāla un efektīva izmantošana valsts pārvaldē.
   2. Valsts pārvaldē izmanto informācijas un komunikācijas tehnoloģijas, lai nodrošinātu vienotu, pārskatāmu un efektīvu valsts pārvaldes darbību un informācijas apriti, kā arī kvalitatīvu valsts pārvaldes pakalpojumu pieejamību un sabiedrības iesaistīšanu valsts pārvaldē.
   3. Valsts pārvaldes darbību organizē tā, lai ar informācijas un komunikācijas tehnoloģiju palīdzību nodrošinātu valsts pārvaldes institūciju savstarpējo un pārrobežu sadarbību un informācijas kopīgu izmantošanu lēmumu pieņemšanai, pakalpojumu sniegšanai un citu pārvaldes uzdevumu izpildei, kā arī šīs informācijas atkalizmantošanu.
   4. Izmantojot informācijas un komunikācijas tehnoloģijas, valsts pārvaldi īsteno tā, lai radītu sociālekonomiskos ieguvumus un mazinātu administratīvo slogu sabiedrībai un valsts pārvaldei.
2. **pants. Likuma darbības joma**
   1. Likums attiecas uz valsts pārvaldes iestādēm, kā arī atvasinātām publiskām personām un privātpersonām, kuras normatīvajos aktos noteiktajā kārtībā veic tām noteiktās, deleģētās vai ar pilnvarojumu nodotās valsts pārvaldes funkcijas vai uzdevumus, ieskaitot valsts pārvaldes pakalpojumu sniegšanu (turpmāk – iestāde).
   2. Likums regulē kārtību, kādā organizē un koordinē informācijas un komunikācijas tehnoloģiju izmantošanu valsts pārvaldē, kā arī nodrošina un lieto valsts pārvaldes informācijas un komunikācijas tehnoloģiju resursus.
   3. Valsts pārvaldes informācijas un komunikācijas tehnoloģiju resursi šā likuma izpratnē ir iestāžu darbības un informācijas aprites nodrošināšanai nepieciešamie informācijas un komunikācijas tehnoloģiju resursi vai savstarpēji saistītu šo resursu kopas, tai skaitā informācijas un komunikācijas tehnoloģiju pakalpojumi, sistēmas, platformas un citi risinājumi, kas ir paredzēti datu, ziņu, dokumentu vai citas informācijas elektroniskajai apstrādei, kā arī informācijas un komunikācijas tehnoloģiju personāls, vadlīnijas, prasības, procedūras un cita veida regulējums, kas saistīts ar informācijas un komunikācijas tehnoloģiju resursu nodrošināšanu un lietošanu.
   4. Iestādes īsteno šā likuma noteikumos paredzēto savstarpējo sadarbību normatīvajos aktos noteiktajā kārtībā.
   5. Iestādes, ja tas ir lietderīgi, normatīvajos aktos noteiktajā kārtībā var iesaistīt valsts pārvaldes informācijas un komunikācijas tehnoloģiju resursu nodrošināšanā un lietošanā privātpersonas, kuras nav iesaistītas valsts pārvaldes darbībā (turpmāk – privātpersona).
   6. Šā likuma noteikumi ir piemērojami, ciktāl citu likumu speciālajās tiesību normās informācijas un komunikācijas tehnoloģiju jomā nav noteikts citādi.
3. **pants. Informācijas un komunikācijas tehnoloģiju izmantošanas koordinācija valsts pārvaldē**
   1. Ministru kabinets nosaka informācijas un komunikācijas tehnoloģiju izmantošanas politiku valsts pārvaldē, kas attiecas uz valsts pārvaldes informācijas un komunikācijas tehnoloģiju resursu nodrošināšanu un lietošanu, veicinot šo resursu savstarpējo sadarbspēju, koplietošanu un atkalizmantošanu, optimālu pārvaldīšanu, kā arī valsts pārvaldes darbības un informācijas aprites pilnveidošanu ar attiecīgo resursu palīdzību (turpmāk – informācijas un komunikācijas tehnoloģiju politika).
   2. Informācijas un komunikācijas tehnoloģiju politiku, kā arī tās īstenošanas pasākumus izstrādā, apstiprina un aktualizē normatīvajos aktos par valsts attīstības plānošanu noteiktajā kārtībā.
   3. Informācijas un komunikācijas tehnoloģiju politikas īstenošanu visā valsts pārvaldē organizē un koordinē Vides aizsardzības un reģionālās attīstības ministrija, pildot saskaņā ar tās darbību reglamentējošiem normatīvajiem aktiem vadošās iestādes funkcijas un uzdevumus informācijas un komunikācijas tehnoloģiju jomā (turpmāk – vadošā iestāde).
   4. Informācijas un komunikācijas tehnoloģiju politikas īstenošanu valsts pārvaldes nozarē organizē un koordinē šīs nozares ministrija, saskaņojot ar vadošo iestādi un citu nozaru ministrijām informācijas un komunikācijas tehnoloģiju politikas īstenošanas pasākumus, kas būtiski ietekmē informācijas un komunikācijas tehnoloģiju izmantošanu visā valsts pārvaldē vai attiecīgajās nozarēs.
   5. Informācijas un komunikācijas tehnoloģiju politikas īstenošanas pasākumus plāno, organizē un vada iestādes, kuras saskaņā ar to darbību reglamentējošiem normatīvajiem aktiem pārvalda informācijas un komunikācijas tehnoloģiju resursu nodrošināšanu un lietošanu (turpmāk –resursu pārzinis).
   6. Resursu pārziņi plāno un veic informācijas un komunikācijas tehnoloģiju politikas īstenošanas pasākumus, sadarbojoties ar vadošo iestādi un ministrijām, kā arī iestādēm, kuras lieto valsts pārvaldes informācijas un komunikācijas tehnoloģiju resursus (turpmāk – resursu lietotājs), un iestādēm, kuras atbilstoši normatīvajiem aktiem pārzina, veido un uztur valsts pārvaldes darbībai nepieciešamo informāciju, kā arī organizē un vada šīs informācijas apriti, kuru nodrošina ar attiecīgo informācijas un komunikācijas tehnoloģiju resursu palīdzību (turpmāk – informācijas pārzinis).
   7. Vadošā iestāde, sadarbojoties ar ministrijām, resursu pārziņiem, resursu lietotājiem, nodrošina vienotu valsts pārvaldes informācijas un komunikācijas tehnoloģiju resursu uzskaiti, apkopojot un uzturot informāciju, kas ir nepieciešama, lai pārvaldītu attiecīgo resursu nodrošināšanu un lietošanu, kā arī pārraudzītu situāciju saistībā ar informācijas un komunikācijas tehnoloģiju izmantošanu valsts pārvaldē.
   8. Kārtību, kādā nodrošina valsts pārvaldes informācijas un komunikācijas tehnoloģiju resursu uzskaiti, nosaka Ministru kabinets.
   9. Vadošā iestāde un ministrijas, sadarbojoties ar resursu pārziņiem, resursu lietotājiem un informācijas pārziņiem, pārrauga situāciju saistībā ar informācijas un komunikācijas tehnoloģiju izmantošanu valsts pārvaldē un normatīvajos aktos noteiktajā kārtībā sniedz Ministru kabinetam priekšlikumus par informācijas un komunikācijas tehnoloģiju politikas noteikšanu, aktualizēšanu un īstenošanu.
4. **pants. Valsts pārvaldes informācijas un komunikācijas tehnoloģiju resursu nodrošināšana**
   1. Vadošā iestāde, ministrijas, resursu pārziņi, resursu lietotāji un informācijas pārziņi sadarbojoties izvērtē valsts pārvaldes informācijas un komunikācijas tehnoloģiju resursu nodrošināšanas iespējas un lietderību, ievērojot informācijas un komunikācijas tehnoloģiju politiku.
   2. Resursu pārziņi īsteno valsts pārvaldes informācijas un komunikācijas tehnoloģiju resursu nodrošināšanas pārvaldību, veidojot, attīstot un uzturot attiecīgos resursus atbilstoši informācijas un komunikācijas tehnoloģiju politikai.
   3. Resursu pārziņi pārtrauc nodrošināt attiecīgos valsts pārvaldes informācijas un komunikācijas tehnoloģiju resursus, ja to lietošana ir kļuvusi nelietderīga, ievērojot informācijas un komunikācijas tehnoloģiju politiku, vai valsts pārvaldes darbība un informācijas aprite, kas ir nodrošināta ar šo resursu palīdzību, tiek izbeigta saskaņā ar normatīvajiem aktiem.
   4. Resursu pārziņi nodrošina valsts pārvaldes informācijas un komunikācijas tehnoloģiju resursus, atbildot par to kvalitāti, pieejamību un drošību, kā arī savietojamību, lietojamību un pielāgojamību izmaiņām valsts pārvaldes darbībā un informācijas apritē, kas ir nodrošināta ar šo resursu palīdzību, saskaņā ar normatīvajiem aktiem vai iestāžu savstarpējo vienošanos.
   5. Resursu pārziņi nodrošina attiecīgos valsts pārvaldes informācijas un komunikācijas tehnoloģiju resursus, kā arī izmanto to nodrošināšanai nepieciešamos finanšu un cilvēkresursus, sadarbojoties ar resursu lietotājiem un informācijas pārziņiem.
   6. Resursu pārziņi sadarbojoties izmanto valsts pārvaldes informācijas un komunikācijas tehnoloģiju resursu nodrošināšanai to pārvaldībā esošos informācijas un komunikācijas tehnoloģiju resursus, kā arī informācijas un komunikācijas tehnoloģiju resursus, ko veido un uztur privātpersonas, ja tas ir iespējams un lietderīgi.
   7. Kārtību, kādā nodrošina valsts pārvaldes informācijas un komunikācijas tehnoloģiju resursus, kā arī plāno un pieprasa tam nepieciešamos valsts budžeta līdzekļus, nosaka Ministru kabinets.
5. **pants. Valsts pārvaldes informācijas un komunikācijas tehnoloģiju resursu lietošana**
   1. Vadošā iestāde, ministrijas, resursu pārziņi, resursu lietotāji un informācijas pārziņi sadarbojoties izvērtē valsts pārvaldes informācijas un komunikācijas tehnoloģiju resursu lietošanas iespējas un lietderību, ievērojot informācijas un komunikācijas tehnoloģiju politiku.
   2. Resursu pārziņi īsteno valsts pārvaldes informācijas un komunikācijas tehnoloģiju resursu lietošanas pārvaldību, sniedzot informatīvu, konsultatīvu, organizatorisku un cita veida atbalstu resursu lietotājiem, kā arī veicina attiecīgo resursu lietošanu atbilstoši informācijas un komunikācijas tehnoloģiju politikai.
   3. Informācijas pārziņi organizē un vada attiecīgās informācijas apriti, kas ir nodrošināta ar valsts pārvaldes informācijas un komunikācijas tehnoloģiju resursu palīdzību, atbildot par apritē esošās informācijas kvalitāti, pieejamību un drošību saskaņā ar normatīvajiem aktiem vai iestāžu savstarpējo vienošanos.
   4. Resursu lietotāji nodrošina savu darbību un informācijas apriti ar valsts pārvaldes informācijas un komunikācijas tehnoloģiju resursu palīdzību saskaņā ar normatīvajiem aktiem vai iestāžu savstarpējo vienošanos.
   5. Resursu lietotāji lieto attiecīgos valsts pārvaldes informācijas un komunikācijas tehnoloģiju resursus, kā arī izmanto to lietošanai nepieciešamos finanšu un cilvēkresursus, sadarbojoties ar resursu pārziņiem un informācijas pārziņiem.
   6. Resursu pārziņi nodrošina privātpersonām iespēju lietot attiecīgos valsts pārvaldes informācijas un komunikācijas tehnoloģiju resursus, ja tas ir iespējams un lietderīgi.
   7. Kārtību, kādā lieto valsts pārvaldes informācijas un komunikācijas tehnoloģiju resursus, nosaka Ministru kabinets.

**Pārejas noteikumi**

1. Šā likuma 3.panta septītā daļa stājas spēkā 2019.gada 2.septembrī.
2. Ministru kabinets līdz 2019.gada 2.septembrim izdod šā likuma 3.panta astotajā daļā, 4.panta septītajā daļā un 5.panta septītajā daļā minētos noteikumus.
3. Valsts informācijas sistēmu likums zaudē spēku 2019.gada 2.septembrī, un līdz šim datumam tas ir piemērojams, ciktāl nav pretrunā ar šo likumu.

Vides aizsardzības un reģionālās attīstības  
ministrs K.Gerhards