**Likumprojekta „Valsts pārvaldes informācijas un komunikācijas tehnoloģiju likums” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2013.gada 19.februāra rīkojuma Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis”” (Ministru kabineta 2017.gada 11.janvāra rīkojuma Nr.19 „Grozījums Ministru kabineta 2013.gada 19.februāra rīkojumā Nr.57 „Par koncepciju „Valsts informācijas un komunikācijas tehnoloģiju pārvaldības organizatoriskais modelis””” redakcijā) 4.punktā dotais uzdevums.  Atbilstoši tam Vides aizsardzības un reģionālās attīstības ministrijai (turpmāk – VARAM) ir uzdots līdz 2017.gada 30.jūnijam izstrādāt un vides aizsardzības un reģionālās attīstības ministram iesniegt noteiktā kārtībā Ministru kabinetā valsts informācijas un komunikācijas tehnoloģiju pārvaldības likumprojektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik tiesisko regulējumu informācijas un komunikācijas tehnoloģiju (turpmāk – IKT) pārvaldības jomā valsts pārvaldē nosaka Valsts informācijas sistēmu likums (turpmāk – VIS likums), kas pieņemts 2002.gada 2.maijā.  VIS likums atbilst situācijai, kas bija pirms 15 gadiem. Tolaik valsts pārvaldē esošais IKT pārvaldības modelis paredzēja katrā iestādē uzturēt kompetenci un atbildības uzreiz divās jomās, proti, gan IKT pārvaldībā, gan valsts pārvaldes procesu izpildē.  Turklāt VIS likums ir attiecināms tikai uz ierobežotu IKT resursu daļu, kas ir pieejama valsts pārvaldei, t.i. valsts informācijas sistēmām, atstājot citus valsts pārvaldes IKT resursus ārpus regulējuma.  Mūsdienās ir novērojama cita situācija. Novērtējot IKT konsolidācijas priekšrocības, pašlaik valsts pārvaldē tiek ieviests IKT pārvaldības modelis, kas paredz novērst IKT kompetences sadrumstalotību pa atsevišķām iestādēm, koncentrējot šo kompetenci iestādēs, kuras var nodrošināt citām iestādēm iespēju koplietot vai atkalizmantot IKT. Līdz ar to, iestādēm, kuru pamatdarbība nav saistīta ar IKT pārvaldību, rodas iespēja stiprināt savu kompetenci un kapacitāti valsts pārvaldes procesu izpildei.  Ņemot to vērā, ir nepieciešams normatīvais regulējums, kas atbalstītu iespēju sadalīt kompetenci IKT pārvaldībā un valsts pārvaldes procesu izpildē starp dažādām iestādēm, tādējādi padarot elastīgāku IKT pārvaldības organizēšanu valsts pārvaldē.  Šis regulējums ir nozīmīgs valsts pārvaldei, kurā lieto IKT, lai nodrošinātu vienotu, pārskatāmu un efektīvu valsts pārvaldes darbību un informācijas apriti, kā arī kvalitatīvu valsts pārvaldes pakalpojumu pieejamību un sabiedrības iesaistīšanu valsts pārvaldē.  Likumprojekta „Valsts pārvaldes informācijas un komunikācijas tehnoloģiju likums” (turpmāk – likumprojekts) regulējums attiecas uz iestādēm, kas izmanto IKT, nodrošinot un lietojot valsts pārvaldes IKT resursus. Likumprojekta izpratnē iestādes ir valsts pārvaldes iestādes, kā arī atvasinātas publiskas personas (t.sk. pašvaldības, Latvijas Banka, Finanšu un kapitāla tirgus uzraudzības komisija u.c.) un privātpersonas, kuras normatīvajos aktos noteiktajā kārtībā veic tām noteiktās, deleģētās vai ar pilnvarojumu nodotās valsts pārvaldes funkcijas vai uzdevumus, ieskaitot valsts pārvaldes pakalpojumu sniegšanu.  Iestādes, ja ir lietderīgi, var iesaistīt valsts pārvaldes IKT resursu nodrošināšanā un lietošanā privātpersonas, kuras nepiedalās valsts pārvaldē.  Likumprojekts paredz, ka IKT izmantošanas koordinācija valsts pārvaldē balstās uz vienotu valsts politiku, kuru izstrādā, apstiprina un aktualizē kontekstā ar valsts attīstības plānošanu.  IKT politikas īstenošanu organizē un koordinē vadošā iestāde (VARAM) un valsts pārvaldes nozaru ministrijas, savstarpēji saskaņojot IKT pasākumus, kas būtiski ietekmē IKT izmantošanu visā valsts pārvaldē vai attiecīgajās nozarēs.  Savukārt IKT pasākumus plāno, organizē un vada IKT resursu pārziņi – iestādes, kuras pārvalda IKT resursu nodrošināšanu un lietošanu.  IKT resursu pārziņi pārvalda valsts pārvaldes IKT resursu veidošanu, attīstīšanu, uzturēšanu un lietošanu sadarbībā ar IKT resursu lietotājiem, kā arī informācijas pārziņiem – iestādēm, kas veido un uztur valsts pārvaldes darbībai nepieciešamo informāciju un vada šīs informācijas apriti.  Likumprojekts sadala atbildību starp iestādēm, kas nodrošina un lieto valsts pārvaldes IKT resursus valsts pārvaldē:  1) IKT resursu pārziņi atbild par valsts pārvaldes IKT resursu kvalitāti, pieejamību un drošību, kā arī savietojamību, lietojamību un pielāgojamību izmaiņām valsts pārvaldes darbībā un informācijas apritē, kas ir nodrošināta ar šo IKT resursu palīdzību;  2) informācijas pārziņi atbild par apritē esošās informācijas kvalitāti, pieejamību un drošību, organizējot un vadot attiecīgās informācijas apriti, kas ir nodrošināta ar valsts pārvaldes IKT resursu palīdzību;  3) IKT resursu lietotāji atbild par savu darbību un informācijas apriti, lietojot valsts pārvaldes IKT resursus.  Likumprojekts paredz atzīt VIS likumu par spēku zaudējušu. |
| 3. | Projekta izstrādē iesaistītās institūcijas | VARAM |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais tiesiskais regulējums ir attiecināms uz šādām sabiedrības mērķgrupām:  1) iestādēm, kuras saskaņā ar to darbību reglamentējošiem normatīvajiem aktiem pārvalda IKT resursu nodrošināšanu un lietošanu (IKT resursu pārziņiem);  2) iestādēm, kuras lieto valsts pārvaldes IKT resursus (IKT resursu lietotājiem);  3) iestādēm, kuras atbilstoši normatīvajiem aktiem pārzina, veido un uztur valsts pārvaldes darbībai nepieciešamo informāciju, kā arī organizē un vada šīs informācijas apriti, kuru nodrošina ar attiecīgo IKT resursu palīdzību (informācijas pārziņiem);  4) VARAM, pildot saskaņā ar tās darbību reglamentējošiem normatīvajiem aktiem vadošās iestādes funkcijas un uzdevumus IKT jomā (vadošo iestādi);  5) nozaru ministrijām. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar |
| 3. | Administratīvo izmaksu monetārais novērtējums | Likumprojekts šo jomu neskar |
| 4. | Cita informācija | Likumprojekta regulējums ļauj konsolidēt IKT kompetenci iestādēs, kuras var nodrošināt citām iestādēm iespēju koplietot vai atkalizmantot, kā arī rada iestādēm, kuru pamatdarbība nav saistīta ar IKT pārvaldību, iespēju stiprināt savu kompetenci un kapacitāti valsts pārvaldes procesu izpildei. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| Rādītāji | 2016.gads | | Turpmākie trīs gadi (euro) | | |
| 2017. | 2018. | 2019. |
|  | saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |

| 1 | 2 | 3 | 4 | 5 | 6 |
| --- | --- | --- | --- | --- | --- |
| 1. Budžeta ieņēmumi: | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 4. Finanšu līdzekļi papildu izdevumu  finansēšanai (kompensējošu izdevumu  samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav | | | | |
| 7. Cita informācija | Likumprojektā ietverto normu izpilde nerada ietekmi uz budžetu. Taču atbilstoši likumprojektam Ministru kabinetam līdz 2019.gada 2.septembrim būs jāizdod noteikumi, kuru izpildei būs nepieciešams papildu finansējums no valsts budžeta. Virzot attiecīgos Ministru kabineta noteikumu projektus, informācija par nepieciešamā finansējuma apjomu tiks iekļauta šo projektu anotācijās.  Ietekmi uz budžetu var radīt Ministru kabineta noteikumi, kas attiecas uz:  1) valsts pārvaldes IKT resursu uzskaiti (likumprojekta 3.panta astotā daļa). Saskaņā ar šiem noteikumiem VARAM veiks informācijas par IKT resursiem, kurus izmanto valsts pārvaldē, apkopošanu un uzturēšanu, lietojot Valsts informācijas resursu, sistēmu un sadarbspējas reģistru, kas pašlaik top, īstenojot Eiropas Reģionālās attīstības fonda (turpmāk – ERAF) projektu „Vienotā datu telpa”;  2) valsts pārvaldes IKT resursu nodrošināšanu, kā arī tam nepieciešamo valsts budžeta līdzekļu plānošanu un pieprasīšanu (likumprojekta 4.panta septītā daļa). Saskaņā ar šiem noteikumiem tiks veikta IKT resursu veidošanas un attīstīšanas projektu izvērtēšana un īstenošanas uzraudzība, kā arī budžeta pieprasījumu izvērtēšana un saskaņošana saistībā ar IKT resursu uzturēšanu;  3) valsts pārvaldes IKT resursu lietošanu (likumprojekta 5.panta septītā daļa). Saskaņā ar šiem noteikumiem tiks regulēta tādu koplietošanas risinājumu lietošana, kuri pašlaik top, īstenojot ERAF projektu.  Lai īstenotu likumprojektā ietverto valsts pārvaldes IKT izmantošanas pārvaldības regulējumu, ievērojot attiecīgos Ministru kabineta noteikumus, VARAM būs nepieciešami cilvēkresursu un darba apjoms, kas ir līdzvērtīgs Publiskās pārvaldes informācijas un komunikācijas tehnoloģiju arhitektūras pārvaldības sistēmas (turpmāk – PIKTAPS) projekta īstenošanai nepieciešamajam apjomam. PIKTAPS ir ERAF projekts, kura mērķis ir nodrošināt ERAF 2014.-2020.gadā līdzfinansēto IKT projektu savstarpējo saskaņotību, būtiskāko centralizēto platformu projektēšanu un īstenošanu, kā arī veicināt sabiedrības spējas un ieinteresētību efektīvi izmantot radītos IKT risinājumus. Pašlaik, izmantojot ERAF finansējumu, PIKTAPS projekta realizācijai ir nepieciešami 11 VARAM darbinieki. Ņemot to vērā, lai nodrošinātu valsts pārvaldes IKT izmantošanas pārvaldību atbilstoši likumprojekta regulējumam, VARAM provizoriski būs nepieciešami līdzvērtīgi cilvēkresursi un līdz ar to papildu finansējums no valsts budžeta attiecīgo darbinieku atalgošanai. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Lai īstenotu likumprojekta regulējumu, tajā ir paredzēts deleģēt Ministru kabinetam noteikt kārtību, kādā:  1) nodrošina valsts pārvaldes IKT resursu uzskaiti, apkopojot un uzturot informāciju, kas ir nepieciešama, lai pārvaldītu IKT resursu nodrošināšanu un lietošanu, kā arī pārraudzītu situāciju saistībā ar IKT izmantošanu valsts pārvaldē;  2) nodrošina valsts pārvaldes IKT resursus, kā arī plāno un pieprasa tam nepieciešamos valsts budžeta līdzekļus, lai nodrošinātu IKT resursu veidošanas, attīstīšanas un uzturēšanas aktivitāšu savstarpēju koordināciju, neatkarīgi no to finansēšanas avotiem;  3) lieto valsts pārvaldes IKT resursus, lai definētu kārtību, kādā tiks lietoti, piemēram, koplietošanas IKT risinājumi, kas top ERAF projektos (Datu publicēšanas platforma, Datu izplatīšanas platforma, Valsts informācijas resursu, sistēmu un sadarbspējas reģistrs u.c.), nodrošinot šo IKT risinājumu darbību pēc attiecīgo projektu realizācijas. |
| 2. | Atbildīgā institūcija | VARAM |
| 3. | Cita informācija | Likumprojektā ir paredzēts pārejas periods.  Proti, attiecīgajiem Ministru kabineta noteikumiem jābūt izdotiem līdz 2019.gada 2.septembrim.  Savukārt līdz 2019.gada 2.septembrim ir spēkā Valsts informācijas sistēmu likums un saskaņā ar to izdotie Ministru kabineta noteikumi, ciktāl tie nav pretrunā ar Valsts pārvaldes IKT likumu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2017.gada 10.martā tika nosūtīts Latvijas Informācijas un komunikācijas tehnoloģijas asociācijai, Latvijas atvērto tehnoloģiju asociācijai, Latvijas Tirdzniecības un rūpniecības kamerai un Latvijas Darba devēju konfederācijai izskatīšanai un komentāru sniegšanai.  Likumprojekts publicēts VARAM mājaslapā sabiedriskajai apspriešanai. |
| 2. | Sabiedrības līdzdalība projekta izstrādē | Likumprojekts tika precizēts un papildināts, ņemot vērā iepriekšminēto biedrību viedokļus un komentārus.  Likumprojekts tika ievietots VARAM tīmekļa vietnē [www.varam.gov.lv](http://www.varam.gov.lv), aicinot ieinteresētajām personām izteikt viedokli un sniegt priekšlikumus. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Iestādes, kas normatīvajos aktos noteiktajā kārtībā veic valsts pārvaldes funkcijas un uzdevumus, tai skaitā valsts pārvaldes pakalpojumu sniegšanu, izmantojot IKT resursus.  Vadošā institūcija valsts pārvaldes IKT jomā (VARAM) un nozaru ministrijas. |
| 2. | Projekta izpildes ietekme uz pārvaldes funkcijām un institucionālo struktūru | Likumprojekts tiks izpildīts, izmantojot iesaistītajām institūcijām pieejamos cilvēkresursus.  Likumprojekta izpilde neietekmēs pārvaldes funkcijas vai institucionālo struktūru.  Jaunas institūcijas netiks izveidotas, nenotiks esošo institūciju likvidācija vai reorganizācija.  Līdz ar likumprojektā paredzēto Ministru kabineta noteikumu izdošanas VARAM būs nepieciešami papildu resursi, lai nodrošinātu valsts pārvaldes IKT resursu uzskaiti, kā arī šo resursu veidošanas, attīstīšanas un uzturēšanas pasākumu un tiem nepieciešamo valsts budžeta līdzekļu pieprasījumu izvērtēšanu. |
| 3. | Cita informācija | Nav |

Vides aizsardzības un reģionālās attīstības ministrs K.Gerhards

Ķeņģis, 67026929,

vitalijs.kengis@varam.gov.lv